**REKTORA AMATA PRETENDENTA GUNDARA BĒRZIŅA**

**LATVIJAS UNIVERSITĀTES VADĪBAS PROGRAMMA**

**2019. — 2023. gads**

**Latvijas Universitātes (LU) moto nākamajai simtgadei – Zināšanas ir spēks!**

**LU loma Latvijas valsts un sabiedrības attīstībā – LU ir vieds skolotājs, neatkarīgs eksperts un uzticams padomdevējs, sarežģītu procesu tulkotājs un jēgpilnu risinājumu radītājs.**

**LU misija:** LU nodrošina zināšanās, pētniecībā un kritiskajā domāšanā balstītu pasaules skatījumu, kas ir cilvēces, Latvijas valsts, sabiedrības un katra indivīda attīstības pamats. LU iestājas par latviešu kultūras un valodas saglabāšanu, sociāli atbildīgu un ilgtspējīgu attīstību.

**LU vīzija:** Zināšanās balstīta Latvijas Universitāte, Latvijas valsts un sabiedrība – vieda valsts un vieda sabiedrība! LU ir modernākais pētniecības un studiju ekselences centrs Baltijas reģionā.

**LU vērtības:** Cilvēks, zināšanas un inovācijas, taisnīgums un godīgums, skaidrība un profesionalitāte, ilgtspēja un sociālā atbildība.

LU mērķi un galvenās prioritātes laika posmā no 2019. līdz 2023. gadam ir cieši saistīti ar pašreizējo situāciju Latvijas augstākās izglītības jomā un starptautiskajā izglītības telpā kopumā, kurā dominē arvien pieaugoša konkurence, kā arī izglītības satura un formas transformācija. Tāpēc ļoti būtiska ir LU spēja nacionālajā un starptautiskajā augstākās izglītības tirgū piedāvāt konkurētspējīgas studiju programmas un pētniecības kapacitāti. Vienlaikus ir nepieciešams attīstīt efektīvu un profesionālu LU pārvaldību, kā arī izveidot saprātīgu un ilgtspējīgu infrastruktūras attīstības un uzturēšanas modeli.

**LU mērķis – Izcilība it visā! Būt pasaules Top 500 universitātei – studiju, zinātnes un pētniecības ekselences centram Baltijas reģionā, kas studentiem nodrošina pasaules līmeņa izglītību, iespēju piesaistīt pasaules līmeņa akadēmisko personālu un pētniecības projektus.**

**LU prioritātes:**

* labākā studiju un pētniecības vieta Baltijas reģionā;
* lielākais izglītības infrastruktūras attīstības centrs Baltijas reģionā;
* labākais izglītības nozares darba devējs Latvijā;
* augstskolu labās pārvaldības prakses paraugs Latvijā;
* finansiāli stabilākā un ilgtspējīgākā augstākā izglītības iestāde Latvijā;
* uzticams sadarbības partneris starptautiskajiem partneriem, valstij, nozarei un uzņēmumiem;
* mūsdienu Latvijas filantropijas paraugs;
* spēcīgs un mūsdienīgs augstākās izglītības zīmols.

**LU darbības virzieni un īstenojamie darbi:**

1. **Studijas:**

* Studiju centrā – students: elastīgi studiju plāni un diversificētas vērtēšanas metodes;
* Valsts nozīmes studiju programmu identificēšana un atbalsta sistēmas izstrāde;
* Starptautiskās un pētniecības dimensijas integrācija studiju procesā – diploma konkurētspējas celšana;
* Pašmāju un ārvalstu studējošo skaita pieaugums (vismaz par 10%);
* Labākie mācībspēki, tajā skaitā (vismaz 10%) ārvalstu viesprofesori un (vismaz 20%) nozaru praktiķi;
* Ciešāka sadarbība ar LU SP un fakultāšu studentu pašpārvaldēm – iesaiste lēmumu pieņemšanā;
* E – studiju vides, mācību metodikas, bibliotēkas digitālo resursu un e-pakalpojumu attīstība;
* Studiju kvalitātes pilnveides sistēmas attīstība, sadarbībā ar studiju programmu direktoriem, studentiem, absolventiem un darba devējiem;
* LU koledžu un filiālēs realizēto izglītības programmu stiprināšana, filiāļu tīkla kā nozīmīgas tālākizglītības un mūžizglītības platformas attīstība.

**2. Zinātne un pētniecība:**

* Studiju un pētniecības integrācija – studentu, jauno talantu iesaiste pētniecībā jau studiju laikā;
* Starptautiskā sadarbības, mobilitātes un pētniecības kontaktu veicināšana – inovāciju skaita palielināšana;
* Sadarbības attīstība ar citām Latvijas un Baltijas universitātēm;
* Pētniecības sadarbības attīstība ar nacionāliem un starptautiskiem uzņēmumiem;
* Atbalsta sistēmas izveide Eiropas finansēto pētniecības projektu pieteikšanai un īstenošanai;
* Augstas raudzes zinātnisko publikāciju skaita un citējamības palielināšana (vismaz par 20%).

**3. Pārvaldība:**

* Institūti un fakultātes – LU attīstības mugurkauls, administrācija, servisi un infrastruktūra – atbalsta sistēma;
* Pasaulē aprobēta pārvaldes modeļa ieviešana – studiju, zinātņu un attīstības prorektori, kuriem tieši pakļauti viņu atbildībā esošo jomu departamenti, skaidri noteikta atbildība par katru realizēto procesu;
* Visu departamentu un servisu stiprināšana un darba veiktspējas palielināšana, Projektu atbalsta departamenta un Statistikas laboratorijas pētniecības vajadzībām izveide;
* Fakultāšu dekānu un institūtu direktoru pilnvaru paplašināšana, deleģējot tiesības parakstīt darba līgumus un sadarbības projektu līgumus;
* Birokrātijas mazināšana, pārvaldības, dokumentu aprites un uzglabāšanas digitalizācija.

**4. Akadēmiskais un vispārējais personāls:**

* Paaudžu sadarbības un mācīšanās veicināšana;
* Pētnieku komandu un talantu attīstība, individuāla karjeras plānošana un personāla vadības sistēmas izveide;
* Darbinieku motivācijas sistēmas (profesionālā pilnveide, atalgojums, prēmēšana, apdrošināšana u.c.) pilnveide;
* Pētnieku atbalsta sistēmas izveide projektu pieteikumu sagatavošanai un sekmīgai īstenošanai;
* Darba apjoma (slodžu) plānošanas sistēmas modernizācija.

1. **Finansējums, resursi un infrastruktūra:**

* Divi LU attīstības centri – vēsturiskais (Raiņa bulv. 19) un jaunais (Torņakalns) – ērta, draudzīga un pieejama vide studentiem, mācībspēkiem un pētniekiem;
* Torņakalna projekta attīstības 3. kārtas īstenošana, nodrošinot ilgtspējīga finansēšanas modeļa izveidi;
* LU budžeta ieņēmumu palielināšana un izdevumu optimizēšana – ilgtspējīga budžeta plānošana;
* Ieņēmumu centru veidošana un īpašumu izdevīga atsavināšana – atbalsts fakultātēm un institūtiem, mācībspēkiem un pētniekiem;
* Starptautiskā, valsts un privātā finansējuma piesaiste studijām un zinātnei;
* Skaidri bāzes finansējuma, garantējot to vismaz uz trim gadiem, piešķiršanas principi;
* Motivējoši un mērķorientēti snieguma finansējuma, kā arī koplietošanas finansējuma sadales principi;
* Godīgi infrastruktūras izmaksu segšanas principi.

1. **Kultūra, sports un sociālais nodrošinājums:**

* Atbalsts māksliniecisko kolektīvu attīstībai un jaunrades veicināšanai;
* Sporta aktivitāšu un komandu attīstība;
* Dienesta viesnīcu (kopmītņu) esošas infrastruktūras sakārtošana un studentu dzīves apstākļu uzlabošana;
* Jaunu dienesta viesnīcu attīstība Torņakalnā;
* LU sociālā dienesta attīstība – atbalsts un rūpes par pensionētajiem kolēģiem;
* Sadarbība ar LU Arodbiedrību.

1. **Sadarbība ar sabiedrību un valsti:**

* LU un Latvijas interešu pārstāvniecība nacionālā un starptautiskā mērogā – LU personāla pārstāvniecība starptautiskajās un nacionālajās organizācijās;
* LU devums Latvijas valsts un uzņēmumu stiprināšanai, produktivitātes un konkurētspējas veicināšana;
* Sabiedrības informēšana un izglītošana – dalīšanās ar zināšanām;
* Profesionālas un vienotas komunikācijas īstenošana – LU reputācijas stiprināšana un celšana.

Prof. Gundars Bērziņš

LU Biznesa, vadības un ekonomikas fakultātes dekāns